《游泰山四首 四禅寺》
宋代·苏辙

山蹊容车箱，深入遂有得。
古寺依岩根，连峰转相揖。
樵苏草木尽，佛事亦萧瑟。
居僧麋鹿人，对客但羞涩。
双碑立风雨，八分存法则。
云昔义靖师，万里穷西域。
《华严》具多纸，归来手亲译。
蜕骨俨未移，至今存石室。
遗文尽法界，广大包万亿。
变化浩难名，丹青画京邑。
粲然共一理，眩晃莫能识。
末法渐衰微，徒使真人泣。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。